**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.09.2018, ora 08.00 – 10.09.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 10.09.2018, ora 7.00**

**RÂURI**

**Debitele au fost** **în general staţionare**, exceptând râurile din bazinul Jiului, unde au fost în scădere uşoară.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Someșul Mic, Crişul Repede, Crișul Alb superior, Arieș, Bârzava, Moraviţa, Caraş, Jiu (fără Motru), Vedea, Moldova, Bistriţa, pe Someş-aval Dej, pe cursul inferior al Ialomiţei, pe cursul mijlociu al Buzăului, pe cursul superior al Trotuşului, pe cursurile mijlocii şi inferioare ale Mureșului şi Siretului, pe cursul Prutului, pe unii afluenţi ai Oltului şi Argeşului şi pe unele râuri din Dobrogea și mai mici (10-30% din mediile multianuale lunare) pe Bârlad și pe afluenții Jijiei.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în general staţionare**, exceptând cursul superior şi mijlociu al Prutului, unde vor fi în scădere.

Sunt posibile scurgeri pe versanți, torenți, pâraie, viituri rapide cu posibile efecte de inundații locale şi creşteri de debite și niveluri pe unele râuri mici din zonele de munte, în special din sudul şi estul ţării, datorită precipitațiilor sub formă de aversă prognozate.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 09-10.09.2018 **a fost staţionar, având valoarea de 3500 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere la Gruia, ȋn creştere pe sectoarele Calafat – Olteniţa şi Cernavodă – Isaccea şi relativ staţionare la Călăraşi şi Tulcea.

**Debitul la intrarea în ţară** (secţiunea Baziaş) **va fi** **în scădere (3400 m3/s).**

Pe sectorul din aval de Porţile de Fier debitele vor fi în scădere pe sectorul Gruia - Calafat şi în creștere pe sectorul Bechet – Tulcea.

**2.** **Situaţia meteorologică în intervalul 09.09.2018, ora 08.00 –10.09.2018, ora 06.00**

**În ţară,** în Moldova, nordul Dobrogei și zona Carpaților Orientali, vremea a fost răcoroasă, înnorările au persistat, dar numai izolat au fost ploi slabe sau burnițe. În restul țării valorile de temperatură au fost în general mai ridicate decât cele normale la această dată, cu precădere în partea central-sudică; cerul a fost variabil, local cu înnorări temporar accentuate și pe arii restrânse averse ce au fost însoțite și de descărcări electrice în Muntenia, sudul Dobrogei, vestul Olteniei și în Carpații Meridionali. Vântul a suflat slab și moderat, cu intensificări pe crestele montane, cu rafale ce au depășit izolat 80...85 km/h local și temporar în Moldova și sud-vestul Olteniei și izolat în Muntenia, dar de scurtă durată, asociat averselor. Temperaturile maxime s-au încadrat între 15 de grade la Rădăuți și 31 de grade la Turnu Măgurele și la Giurgiu. La ora 06 se înregistrau valori termice între 7 grade la Câmpeni și Întorsura Buzăului și 18 grade la Drobeta-Turnu Severin.

**La Bucureşti,** vremea s-a menținut caldă, cu o maximă a temperaturii aerului de 28 de grade la Afumați și 29 de grade la Filaret și Băneasa. Cerul a fost variabil, cu înnorări temporare în a doua parte a zilei, când în unele cartiere au fost averse slabe și intensificări de scurtă durată ale vântului. La ora 06 se înregistrau 16 grade la Afumați și Băneasa și 17 grade la Filaret.

**3. Prognoza meteorologică în intervalul 10.09.2018, ora 08.00 –11.09.2018, ora 08.00**

**În ţară,** în Moldova, nordul Dobrogei și în zona Carpaților Orientali vremea va fi răcoroasă, înnorările vor fi persistente și local va ploua. În restul teritoriului va predomina vremea frumoasă, iar valorile diurne de temperatură se vor situa peste cele obișnuite în această perioadă din an; cerul va fi variabil, cu înnorări temporare în a doua parte a zilei și seara când izolat, în special la munte și în sud-est, vor fi ploi de scurtă durată. Vântul va sufla slab și moderat, cu intensificări la munte, în Moldova și în Dobrogea (cu precădere în zona deltei), cu rafale în general de 55...65 km/h. Temperaturile maxime se vor încadra între 19 grade în nordul Moldovei și 28...29 de grade în sudul Olteniei și sud-vestul Munteniei; minimele termice se vor situa între 7 și 18 grade. Mai ales spre sfârșitul intervalului, izolat, se va forma ceață.

**La Bucureşti,** vremea va fi în general frumoasă, iar ziua va fi caldă, cu o maximă a temperaturii aerului de 27...28 de grade. Cerul va fi variabil spre parțial noros, iar vântul va sufla slab și moderat. Temperatura minimă va fi de 13...15 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

**G.N.M.-C.J. Cluj și A.P.M. Cluj** informează că în data de 09.09.2018, în jurul orei 20.00, un tir încărcat cu lacuri și vopsele (aparţinând societăţii Isolda Tex S.R.L. cu sediul în comuna Florești, str. Salcâmului, nr. 17/1, jud. Cluj) s-a răsturnat pe DN 1N-centura Vâlcele-Apahida, la km 12+900. În urma accidentului s-a produs deversarea a cca 2000 l de lacuri și vopsele, fiind afectaţi cca 80 mp de sol și aerul atmosferic. Circulaţia rutieră a fost întreruptă, iar în jurul orei 22.00 a început transbordarea încărcăturii. Echipajele I.S.U. Cluj asigură paza perimetrului. Se va reveni cu informaţii după investigaţiile de la faţa locului.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**